**Møte nr. 10 i Forum Ilseng**

Møte ble avholdt i salongen på Ilseng Samfunnshus mandag den 16. oktober 2017 fra kl. 19oo.

Til stede:
Tormod Mygland Ilseng Pensjonistforening
Jan Yngve Olsen Ilseng Arbeiderlag
Ragnhild Sørlie Ilseng Sangforening
May Venker Johannessen Ilseng Vel
Pär Thorsson Ilseng Vel
Eva K. Johnsrud Ilseng Vel
Hans Kroglund Ilsengstiene, Ilseng Pluss, ilseng.net
Rune Pettersen Ilseng Samfunnshus
Jan Erik Olafsen Romedalsspeiderne, Ilseng Samfunnshus
Rolv Bråthen Koordinator

I tillegg møtte ordfører Nils A. Røhne.

Møtet var innkalt med følgende agenda:

1. Kommunikasjonen med Stange Kommune, særlig rundt temaet «Miljø og trivsel på Ilseng». Problemstillinger knyttet til «Hammerbygget» og andre «miljø-utfordringer»
på Ilseng.
2. Hva skjer i den enkelte forening.
3. Vegen videre.

**Sak 1 Forholdet til Stange kommune/Miljø og trivsel**
Rolv Bråthen gav en oppsummering av det som har skjedd de siste tre årene i denne saken i Forum Ilsengs regi. (Se tidligere møtereferater).
Ordføreren beklaget at det her ser ut til å være en del brudd på regelverk og kutyme når det gjelder kommunikasjon og oppfølging. Ordføreren innser at det kan ha skjedd ting i perioden fra forrige gang de omtalte forholdene ble vurdert av kommunen og Branntilsynet.
Han gav et kort resyme over de forhold han selv kjenner til i forhold til de aktuelle saker. Dette er forhold som ligger minst 6-7 år tilbake i tid, og han ser behovet for at dette blir drøftet på nytt mellom representanter for Forum Ilseng og de ansvarlige i Stange Kommune.

Ordføreren lovet å bidra til at det innen rimelig tid blir invitert til et drøftelsesmøte med plansjef og andre ansvarlige i Stange Kommune. På et slikt møte vil han selv også delta.

Ordføreren kunne opplyse at det så langt ikke er spor av planer for Ilseng Fengsel i det framlagte statsbudsjettet. Dette vil sannsynligvis bety at avklaringer i dette spørsmålet tidligst vil komme mot slutten av 2018.

Rolv Bråthen minnet ordføreren om en sak som Forum Ilseng oversendte til kommunen for et år siden, og som handler om trafikksikkerhet. Dersom planene for å stenge Linjevegen over ScanPole blir realisert, og det går mot en lengre anleggsperiode knyttet til Ilseng Fengsel, vil det være behov for trafikksikkerhetstiltak for gående/syklende fra Flisbyen ned mot Gamlevegen. Forum Ilseng har ikke mottatt noen svar fra Stange Kommune på denne henvendelsen. Ordføreren fikk med kopi av brevet.

Forum Ilseng takket ordføreren for at han avsatte en kveld på Ilseng til denne drøftelsen.

**Sak 2 Hva skjer?**
Ilseng Vel / Fritidsklubben
De fremmøtte representantene for Ilseng Vel gav en orientering om Ilseng Vels planer framover. Disse er primært knyttet til drift av Fritidsklubben, siden det er utelukkende nye styremedlemmer i Velet. Andre aktiviteter kan komme etter hvert.

Ilseng Samfunnshus
Samfunnshuset står overfor store utfordringer knyttet til renovering og utvidelse av kjøkken.
Også andre vedlikeholdsoppgaver står for tur.
De har hatt møter med eiendomssjefen i Stange Kommune m.flere, og kan få hjelp til søknadsprosess i forhold til Spillemidler osv
Det er imidlertid krav om «Universell utforming», og styret har hatt møter med Rådet for funksjonshemmede. Det er noen mangler for at bygge skal kunne sies å ha tilfredsstilt de nevnte kravene.
Den største utfordringen er finansiering av prosjektet. Det mangler ca 600.000 kr. på en fullfinansiering. Bankens betingelser er for tøffe til at styret foreløpig tør gå løs på dette.
Styret tar gjerne imot tips til hvordan man kan sikre økonomien til prosjektet!!

Ilseng Sangforening
De har 70-års-jubileum i år, og er derfor inne i et svært aktivt år. Den nye dirigenten – Anneli
Kristiansen, er godt i gang, og ser ut til å være et flott tilskudd til koret.
De skal ha julekonsert med Contrazt i kirka søndag 3. desember. Neste år blir det litt lavere aktivitet, men koret skal bl.a. delta på kortreff.

Ilseng Pensjonistforening
Foreningen har 120 medlemmer, men på grunn av noe høy gjennomsnittsalder, er det stadig vanskeligere f.eks. å få til overnattingsturer og den type aktiviteter.

Foreningen har sitt julebord 14. desember, og sitt årsmøte siste torsdag i februar.

Ilseng Arbeiderlag
Lederen pluss 2 styremedlemmer er nye, og foreningen må starte litt «på nytt». De har vært engasjert i valgkampen, og arbeider med å klargjøre satsingsområdene for de kommende årene.

Ilsengstiene
Det er stor aktivitet i stiene, og i høst har det vært stor tilstrømning med skoleklasser fra hele distriktet. Feltstasjonen har registrert 25 større besøk av grupper og skoleklasser denne høsten.
Stiene holdes i meget god stand, og har også sørge for noen egne inntektsbringende tiltak som brukes i ettersyn og utbedringer.
Hans Kroglund ønsker å prøve å kunne realisere bygging av ny hengebru på de gamle bru-karene ved Skogstad (i Svartelva). Hvorvidt dette lykkes, gjenstår å se.

Ilseng Pluss
Ilseng nye tilvekst – Ilseng Pluss – samler 15 til 20 personer til kaffe og sosialt samvær i gapahuken på Bjørby hver tirsdag.

**Sak 3 Vegen videre**
Rolv Bråthen og Hans Kroglund deltar på et eventuelt møte med Stange kommune.
Dersom dette møtet byr på større nyheter, innkalles til nytt møte i Forum Ilseng.
Ellers blir det nytt møte i Forum Ilseng på nyåret.
Rolv ønsker etter hvert å gi seg som koordinator, men fortsetter en periode til.

«Gjør Ilseng Penere»
Rolv orienterte om den utfordringen som Forum Ilseng har gitt til Ilseng Vel om å komme opp med en plan/konkurranse/tiltak knyttet til temaet «Gjør Ilseng Penere» .

Møtet hevet kl. 21oo.

Rolv Bråthen
Koordinator/møtereferent.